S-32/2017

Mál þetta, sem dómtekið var 23. ágúst 2017, höfðaði lögreglustjórinn á höfuðborgarsvæðinu með ákæru 24. janúar 2017, á hendur ákærðu, Ó-kvk-þgf E-kvk-þgf B-kvk-þgf, kt. [...], [...] í Kópavogi;

„fyrir umferðarlagabrot, með því að hafa aðfaranótt sunnudagsins 27. nóvember 2016 ekið bifreiðinni [...], svipt ökuréttindum og undir áhrifum áfengis (alkóhól í blóði mældist 2,78‰) eftir Austurstræti í Reykjavík, þar sem lögregla stöðvaði aksturinn.

Telst þetta varða við 1., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærða verði dæmd til refsingar, greiðslu alls sakarkostnaðar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Með ákæru 25. apríl 2017 höfðaði lögreglustjórinn á höfuðborgarsvæðinu sakamál, sem fékk málsnúmerið S-159/2017 hér fyrir dómi, gegn ákærðu;

„fyrir umferðarlagabrot, með því að hafa aðfaranótt mánudagsins 20. febrúar 2017 ekið bifreiðinni [...] svipt ökuréttindum eftir Hörðukór í Kópavogi, þar sem lögregla stöðvaði aksturinn.

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærða verði dæmd til refsingar og greiðslu alls sakarkostnaðar.“

Í þinghaldi 22. júní sl. var mál nr. S-159/2017 þingfest og sameinað máli þessu.

Kröfur ákærðu:

Ákærða krefst þess að hún verði sýknuð af sakargiftum samkvæmt ákæru lögreglustjórans á höfuðborgarsvæðinu frá 24. janúar sl., en að öðru leyti verði henni gerð sú vægasta refsing sem lög leyfa.

I

A

Samkvæmt frumskýrslu lögreglu voru þrír lögreglumenn við almennt eftirlit í miðbæ Reykjavíkur þegar þeir veittu athygli rauðri Toyota Yaris-bifreið, með fastanúmerið [...], sem lagt var við Apótekið í Austurstræti. Í skýrslunni er bókað að lögreglumennirnir hafi veitt því athygli er lögreglubifreiðinni var ekið eftir Austurstræti, í átt að Ingólfstorgi, að kona settist undir stýri Toyota-bifreiðarinnar. Lögreglubifreiðinni var því snúið við og ekið í átt að Toyota-bifreiðinni. Síðan segir í skýrslunni: „Áður en við náðum að stöðva konuna ók hún bifreiðinni af stað.“ Í kjölfarið var ökumanni bifreiðarinnar gefið merki um að stöðva, sem hún er í skýrslunni sögð hafa gert á móts við verslun 10-11.

Á vettvangi ræddi A lögreglumaður, sem ritaði frumskýrslu málsins, við ökumanninn, ákærðu í máli þessu. Í skýrslu hans segir meðal annars um ástand ákærðu að hún hafi verið áberandi ölvuð, hún verið rauðeygð og hafi áfengislykt borist frá vitum hennar. Ákærða gaf í kjölfarið öndunarsýni í SD-2 mæli og var niðurstaða þeirrar mælingar 1,80‰. Í kjölfarið var ákærða handtekinn grunuð um ölvun við akstur.

Ákærða var í framhaldinu flutt á lögreglustöðina við Hverfisgötu í Reykjavík þar sem hún gaf blóðsýni í þágu rannsóknar málsins. Samkvæmt framlögðu yfirliti frá Rannsóknastofu í lyfja- og eiturefnafræði mældust 2,78‰ alkóhóls í blóðsýni ákærðu.

B

Ákærða hefur játað sök samkvæmt ákæru lögreglustjórans á höfuðborgarsvæðinu frá 25. apríl 2017. Um þau málsatvik vísast því til ákæru.

II

Fyrir dómi neitaði ákærða, sem kannaðist við að hafa verið ölvuð og svipt ökurétti er atvik máls gerðust, að hafa ekið bifreiðinni [...] eftir Austurstræti, eins og henni væri gefið að sök í málinu. Kvaðst hún ekkert hafa hreyft bifreiðina. Í skýrslu sinni greindi ákærða annars svo frá að vinur hennar hefði farið inn í verslun sem þarna væri nærri. Ákærða hefði ætlað að bíða eftir honum, enda þau verið búin að hringja í leigubifreið sem þau hefðu ætlað með heim. Ákærða hefði síðan ákveðið að setjast inn í bifreiðina og leita þar skjóls, og einnig sækja þangað vettlingana sína, en ískalt hefði verið um nóttina.

Eftir að ákærða var komin inn í bifreiðina sagðist ákærða hafa gangsett hana til þess að miðstöðin færi í gang. Ákærða hefði verið búin að sitja skamma stund í bifreiðinni, og verið að hlusta á útvarpið, þegar lögreglumaður hefði bankað á rúðuna og boðað hana yfir í lögreglubifreið. Ákærðu hefði í framhaldinu verið tjáð að hún væri grunuð um ölvunarakstur. Ákærða kvaðst strax á vettvangi hafa tjáð lögreglu að hún væri borin röngum sökum. Hún hefði ekki verið að aka bifreiðinni.

III

B lögreglumaður greindi svo frá fyrir dómi að hann hefði umrædda nótt ekið lögreglubifreið eftir Austurstræti í Reykjavík. Í lögreglubifreiðinni hefðu verið, auk vitnisins, tveir starfsfélagar þess. Vitnið kvaðst hafa veitt athygli rauðri bifreið sem lagt var við Apótekið. Þegar lögreglubifreiðinni hefði verið ekið framhjá hefði kona staðið við bifreiðina. Vitnið hefði beint því til starfsfélaga sinna að fylgjast með því hvort konan færi inn í bifreiðina. Skömmu síðar hefðu þau sagt svo vera og vitnið því snúið lögreglubifreiðinni við. Áður en lögreglubifreiðin var komin til baka að rauðu bifreiðinni hefði henni verið ekið af stað. Bifreiðinni hefði verið ekið nokkra metra áður en lögregla náði að stöðva aksturinn.

A lögreglumaður bar fyrir dómi að hann hefði verið ásamt tveimur starfsfélögum sínum í lögreglubifreið, sem ekið hefði verið eftir Austurstræti í Reykjavík, þegar hann hefði veitt athygli bifreið sem lagt var nærri skemmtistaðnum Hressó, skáhalt á móti verslun 10-11. Vitnið hefði séð konu, sem virst hefði vera undir áhrifum áfengis, ganga að bifreiðinni og hefðu lögreglumennirnir rætt sín á milli hvort konan væri mögulega að fara að setjast upp í bifreiðina í því ástandi. Lögreglubifreiðinni hefði af þeim sökum verið snúið við en áður en lögregla hefði náð að bregðast frekar við hefði konan gangsett bifreiðina og ekið af stað. Akstur hennar hefði strax verið stöðvaður. Taldi vitnið að bifreiðin hefði þá verið komin eina til tvær bíllengdir. Eftir að bifreiðin var stöðvuð kvaðst vitnið hafa rætt við ökumann hennar, ákærðu í málinu, sem verið hefði verulega ölvuð. Í framhaldinu hefði ákærða verið handtekin og færð á lögreglustöð.

C lögreglumaður kvaðst umrædda nótt hafa verið við almennt eftirlit ásamt starfsfélögum sínum. Þau hefðu veitt athygli konu, er lögregla hefði ekki talið vera í ástandi til aksturs, sem gengið hefði að bifreið með lykla í hendi. Lögregla hefði reynt að ná til konunnar áður en hún æki af stað en það ekki tekist. Konan hefði sest inn í bifreiðina og keyrt af stað áður en lögregla gat nokkuð að gert. Strax í kjölfarið hefði akstur konunnar verið stöðvaður.

IV

A

Fyrir liggur að ákærða var svipt ökurétti ævilangt er atvik máls gerðust samkvæmt dómi Héraðsdóms Reykjaness, uppkveðnum 30. október 2013. Í málinu er einnig upplýst að ákærða settist inn í bifreiðina [...] aðfaranótt 27. nóvember 2017 þar sem henni hafði verið lagt í Austurstræti í Reykjavík. Þá kannaðist ákærða við það fyrir dómi að hafa gangsett bifreiðina en neitaði að hafa ekið henni af stað. Þrír lögreglumenn, sem afskipti höfðu af ákærðu umrædda nótt, báru á hinn bóginn að þeir hefðu séð ákærðu aka bifreiðinni stuttan spöl eftir Austurstræti þar til akstur hennar var stöðvaður af lögreglu. Með framburði lögreglumannanna telur dómurinn sannað, svo ekki verði vefengt með skynsamlegum rökum, sbr. 1. mgr. 109. gr. laga nr. 88/2008 um meðferð sakamála, að ákærða hafi ekið bifreiðinni stutta vegarlengd eftir Austurstræti, svo sem vísað er til í ákæru.

Fyrir liggur að ákærða gaf blóðsýni í þágu rannsóknar málsins í kjölfar þess að lögregla stöðvaði akstur hennar samkvæmt framansögðu. Samkvæmt framlögðu yfirliti frá Rannsóknastofu í lyfja- og eiturefnafræði mældust 2,78‰ alkóhóls í blóðsýni ákærðu. Þeirri rannsóknarniðurstöðu hefur ekki verið hnekkt og verður hún lögð til grundvallar við úrlausn málsins.

Samkvæmt því sem að framan er rakið telur dómurinn sannað, svo ekki verði vefengt með skynsamlegum rökum, sbr. 1. mgr. 109. gr. laga nr. 88/2008, að ákærða hafi á þeim stað og tíma sem í ákæru greinir ekið bifreiðinni [...] svipt ökurétti og undir áhrifum áfengis, með 2,78‰ alkóhóls í blóði. Er sú háttsemi ákærðu réttilega heimfærð til refsiákvæða í ákæru útgefinni 24. janúar 2017.

B

Í ákæru lögreglustjórans á höfuðborgarsvæðinu frá 25. apríl 2017 er ákærðu gefið að sök umferðarlagabrot með því að hafa á þeim stað og tíma sem í þeirri ákæru greinir ekið bifreiðinni [...] svipt ökurétti. Við upphaf aðalmeðferðar 23. ágúst sl. játaði ákærða þær sakargiftir án undandráttar. Samrýmist játning ákærðu gögnum málsins. Greint brot ákærðu telst því sannað og er það réttilega heimfært til refsiákvæða í ákæru.

V

Samkvæmt vottorði sakaskrár ríkisins gekkst ákærða undir sektargerð lögreglustjóra 4. febrúar 2010 þess efnis að hún greiddi 230.000 króna sekt til ríkissjóðs og sætti sviptingu ökuréttar í 18 mánuði fyrir ölvunarakstur. Ákærða gekkst að nýju undir sektargreiðslu með sektargerð lögreglustjóra 21. mars 2013, þá vegna ölvunarakstur og aksturs án ökuréttar, þess efnis að hún sætti sviptingu ökuréttar í þrjú ár og sex mánuði og greiddi 230.000 króna sekt til ríkissjóðs. Loks var ákærða 30. október 2013 dæmd í 45 daga fangelsi fyrir ölvunarakstur og akstur svipt ökurétti. Þá var ákærða jafnframt svipt ökurétti ævilangt.

Með vísan til sakaferils ákærðu, sbr. 5. tölulið 1. mgr. 70. gr. almennra hegningarlaga nr. 19/1940, og með hliðsjón af 77. gr. þeirra laga þykir refsing ákærðu réttilega ákveðin fangelsi í tvo mánuði. Í ljósi dómaframkvæmdar eru ekki efni til þess að skilorðsbinda refsinguna.

Að gættum fyrri ölvunarakstursbrotum ákærðu og með vísan til 3. mgr. 101. gr. umferðarlaga nr. 50/1987 verður ævilöng ökuréttarsvipting hennar áréttuð.

Eftir úrslitum málsins, sbr. 1. mgr. 218. gr. laga nr. 88/2008 um meðferð sakamála, verður ákærðu gert að greiða allan sakarkostnað málsins. Ákærða dæmist því til að greiða sakarkostnað samkvæmt framlögðu sakarkostnaðaryfirliti, samtals 24.255 krónur. Ákærða greiði einnig þóknun skipaðs verjanda síns, P-kk-ef F. G-kk-ef hdl., sem eftir umfangi málsins og fjölda þinghalda þykir hæfilega ákveðin, að virðisaukaskatti meðtöldum, svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærða, Ó-kvk-nf E-kvk-nf B-kvk-nf, sæti fangelsi í tvo mánuði.

Ákærða er svipt ökurétti ævilangt.

Ákærða greiði 515.295 krónur í sakarkostnað, þ.m.t. þóknun skipaðs verjanda síns, P-kk-ef F. G-kk-ef hdl., 491.040 krónur að virðisaukaskatti meðtöldum.

K-kk-nf H-kk-nf